НыбжьыщIэ 200-м щIигъу хэту
КъБР-м Спортымрэ туризмымкIэ и министерствэм ныбжьыщIэ 200-м щIигъу зыхэта спорт зэхьэзэхуэ зэмылIэужьыгъуэхэр гъатхэпэм и 6-11 махуэхэм иригъэкIуэкIащ. ЦIыхубзхэм я дунейпсо махуэм и щIыхькIэ студент щIалэгъуалэм бильярдымкIэ я зэпеуэ, Афганистаным щыхэкIуэда зауэлI-интернационалистхэм Iэпщэрыбанэ зауэмкIэ я фэеплъ зэхьэзэхуэ, щхьэзакъуэрыбанэ зэхэтымкIэ республикэ чемпионат, самбомкIэ Къэбэрдей-Балъкъэрым и еджакIуэхэм я спартакиадэ къызэрагъэпэщащ.
Налшык къалэ и «Классик» клубым щекIуэкIа бильярдымкIэ зэхьэзэхуэм япэ увыпIэр къыщихьащ КъБКъУ-м и студент Щокъарэ Болэт. ЕтIуанэ хъуащ ГъуазджэхэмкIэ Кавказ Ищхъэрэ институтым щеджэ Лэкъун Азэмэт. КъБКъУ-м щIэс Шадз Астемыр ещанэ увыпIэр къихьащ.
Iэпщэрыбанэ зауэмкIэ зэпеуэм я зэфIэкI щагъэлъэгъуащ спортсмен ныбжьыщIи 100-м. Ахэр гупищу зэщхьэщыкIырт: 12-13, 14-15, 16-17 ныбжьхэм итхэр. Абы щытекIуащ Куба къуажэм къикIа гупыр. Къулъкъужын щыщхэр етIуанэ хъуащ. Арщыдандэсхэм ещанэ увыпIэр ялъысащ.
Щхьэзакъуэрыбанэ зэхэтымкIэ зэхьэзэхуэм и япэ зэIущIэхэр «Налшык» спорт комплексым, кIэух зэпеуэхэр Профсоюзхэм щэнхабзэмкIэ я унэм щекIуэкIащ. Абы хэта спортсмен 70-м нэхъыфIхэр къыхахри, мэлыжьыхьым и 24-м Псыхуабэ щызэхыхьэну Кавказ Ищхъэрэ федеральнэ щIыналъэм и чемпионатым республикэм и щIыхьыр щызыхъумэну командэр зэрагъэпэщащ. Гуп къыхэхам хагъэхьащ япэ, етIуанэ увыпIэхэр къэзыхьа спортсмен 12. Ахэр Батэ Алим, КIэрэф Азэмэт (кг 65), Хьэтыхъу Аслъэн, ПщыхьэщIэ Альберт (кг 70), Бырхьэм Мухьэмэд, Хьэщпакъ Елдар (кг 77), Шыд Тимур, Жамбей Амирлан (кг 84), Мимотулаев Исса, Уянаев Альберт (кг 93), Шамилов Хабибулэ, Шамилов Рэмэзан (кг 93-м щIигъу) сымэщ.
1997-1998 гъэм къалъхуа ныбжьыщIэхэм самбомкIэ я зэхьэзэхуэр Бахъсэн къалэ щекIуэкIащ. Абы хэтащ республикэм и райони 5-м я спортсмен 48-рэ. Я хьэлъагъ елъытауэ зыхэта зэпеуэхэм текIуэныгъэхэр щызыIэрагъэхьащ Куржы Рустам, Темрокъуэ Азэмэт, Шэру Муртаз, Щомахуэ Ахьмэд, Газаев Хьэнапи, ЩоджэнцIыкIу Сослъэн, Биттиров Тимур, Жылау Альберт, Мату Нурдин, Мусуков Исхьэкъ сымэ.
Командэхэм я зэпеуэм япэ увыпIэр къыщахьащ бахъсэндэсхэм. Шэджэм районым и лIыкIуэхэр етIуанэ хъуащ. Ещанэ увыпIэр Налшык къалэ и командэм лъысащ.
Зэхьэзэхуэхэм ехъулIэныгъэ щызыIэрызыгъэхьа спортсменхэм медалхэр, щIыхь тхылъхэр, кубокхэр иратащ.
Чемпион хъуахэм КъБР-м и командэ къыхэхам хэту республикэм и щIыхьыр щахъумэнущ Армавир къалэ щекIуэкIыну КИФЩI-м и еджакIуэхэм я спартакиадэм.
Гъэунэ Светланэ.
